Jesse Pulkkinen

Jesse Pulkkinen (s. 27. joulukuuta 2004 Laukaa) on suomalainen jääkiekkopuolustaja, joka pelaa NHL-seura New York Islandersin organisaatiossa. Hän pelaa pääasiassa AHL-joukkue Bridgeport Islandersissa. Islanders varasi Pulkkisen toisella kierroksella 54. pelaajana .
Ura.
Seuraura.
Pulkkinen aloitti jääkiekkoilun Team LKP:n luistelukoulussa omien sanojensa mukaan noin 5–6-vuotiaana. Hän siirtyi D-juniori-ikäisenä JYPiin. Kaudella 2021–2022 Pulkkinen jakoi pelipaikastaan huolimatta seuran U18-joukkueen sisäisen pistepörssin voiton Valtteri Lehtosaaren kanssa tehoilla 11+17=28, joilla hän sijoittui koko U18 SM-sarjan puolustajien pistepörssissä viidenneksi. Pulkkinen voitti myös koko sarjan jäähypörssin 110 minuutillaan.
Kesäkuussa 2023 Pulkkinen teki JYPin kanssa 2+1-vuotisen SM-liigasopimuksen. Hän aloitti kauden 2023–2024 seuran U20-joukkueessa, jossa Pulkkinen teki runkosarjassa 18 ottelussa tehot 11+17=28. Hän oli JYPin eniten maaleja tehnyt puolustaja. Marraskuussa seura lainasi Pulkkisen Mestis-joukkue KeuPa HT:hen, jossa hän pelasi kuusi ottelua, kunnes Pulkkinen teki JYPissä liigadebyyttinsä 28. marraskuuta 2023 vieraissa Tampereen Ilvestä vastaan. Hänelle avautui paikka joukkueen kokoonpanosta, kun JYPin puolustuksesta oli sivussa terveydellisistä syistä sekä Teemu Eronen, Aleksi Malinen että Juuso Vainio. Pulkkinen merkittiin JYPin kakkospuolustajapariin Anttoni Hongan viereen. Hän sai ottelussa jääaikaa 18.23 minuuttia ja Pulkkiselle merkittiin teholukema –1. Hän sai myös yhden kahden minuutin jäähyn huitomisesta. Liigauransa avausmaalin Pulkkinen teki kymmenennessä ottelussaan 9. helmikuuta 2024 vieraissa Oulun Kärppiä vastaan. Hän sai ottelussa myös kakkossyöttöpisteen Eetu Peltolan tekemään maaliin. Jaako Niskavaara valitsi Pulkkisen ottelun Alumnien tähtien kolmostähdeksi. Hän teki kauden edetessä läpimurron JYPin liigajoukkueeseen, jossa Pulkkinen pelasi kauden aikana kaikkiaan 29 runkosarjaottelua tehopistein 2+6=8. SM-liigakauden päätyttyä hän vahvisti JYPin U20-joukkuetta pudotuspeleissä. Pulkkinen jakoi neljällä osumallaan joukkueen sisäisen maalipörssin voiton Ossi-Veikka Vuontisvaaran ja Valtteri Alirannan kanssa. Maaliskuussa 2024 hän teki JYPin kanssa kolmivuotisen jatkosopimuksen.
New York Islanders varasi Pulkkisen toisella kierroksella 54. pelaajana . Hän oli varaustilaisuuden ensimmäisenä varattu suomalaispuolustaja. Jo heinäkuussa Pulkkinen solmi seuran kanssa kolmivuotisen tulokassopimuksen. Elokuussa hän joutui sivuun alaraajavamman vuoksi, mikä esti Pulkkisen osallistumisen Islandersin harjoitusleirille. Lokakuussa hänen vahvistettiin pelaavan loppukauden 2024–2025 lainalla JYPissä. Pulkkisen kausi osoittautui kuitenkin odotettua rikkonaisemmaksi. Hän ei ollut kauden ensimmäisissä peleissään omien sanojensa mukaan vielä täydessä pelikunnossa. Polvivammasta täysin kuntouduttuaan Pulkkinen kadotti kauden edetessä itseluottamustaan ja myös hänen peliaikansa pieneni. Tammi-helmikuun 2025 vaihteessa Pulkkinen haki omasta aloitteestaan itseluottamusta ja kiekollista varmuutta kahden ottelun verran JYPin U20-joukkueen puolelta. Loppukaudella hänen vastuunsa SM-liigassa kasvoi. Pulkkinen pelasi liigassa kauden aikana lopulta 38 runkosarjaottelua tehopistein 3+5=8. JYPin kauden päätyttyä hän siirtyi maaliskuussa 2025 AHL-joukkue Bridgeport Islandersin vahvuuteen.
Maajoukkueura.
Pulkkinen pelasi alle 20-vuotiaiden MM-kilpailuissa vuonna 2024. Yhteensä hän on pelannut 17 nuorten maaottelua.
Muuta.
Pulkkinen harrasti lapsena myös jalkapalloa LKP:ssä.